รัฐบาล อนุมัติโครงการกองทุนหมู่บ้านและชุมชนเหมืองแห่งชาติ ระยะที่ 3 นำร่องจำนวน 141 กองทุน
รัฐบาลอนุมัติ โครงการกองทุนหมู่บ้านและชุมชนเหมืองแห่งชาติ ระยะที่ 3 นำร่องจำนวน 141 กองทุน ขณะที่การดำเนินงานระยะที่ 2 จะปิดรับพิจารณาโครงการภายในเดือนกรกฎาคมนี้

นายสุวพันธุ์ ตันยุวรรธนะ รัฐมนตรีประจำสำนักนายกรัฐมนตรีประชุมคณะอนุกรรมการบริหารโครงการพัฒนาหมู่บ้านและชุมชนอย่างยั่งยืน โดยศาสตร์พระราชาตามแนวทางประชารัฐ ครั้งที่ 1/2561 หรือโครงการกองทุนหมู่บ้านและชุมชนเมืองแห่งชาติ ระยะที่ 3 โดยการประชุมนัดแรกคณะอนุกรรมการได้พิจารณาอนุมัติโครงการนำร่องแก่กองทุนฯ จำนวน 141 กองทุน  ในวงเงินงบประมาณ 28,200,000 บาท โดยคาดว่าในการดำเนินโครงการระยะที่ 3 จะมีกองทุนฯ ที่เสนอโครงการเพื่อขอรับงบประมาณเข้ามาไม่ต่ำกว่า 60,000 กองทุน

ขณะที่นายนที ขลิบทอง ผู้อำนวยการสำนักงานกองทุนหมู่บ้านและชุมชนเมืองแห่งชาติ กล่าวว่า การดำเนินโครงการระยะที่ 3 มีแนวทางการพิจารณาอนุมัติโครงการ โดยคำนึงถึงความต่อเนื่องของการดำเนินโครงการเดิมในระยะที่ 1 และที่ 2 เพราะไม่ต้องการให้ประชาชนทิ้งโครงการเดิมที่เป็นประโยชน์เพื่อเริ่มต้นโครงการใหม่ นอกจากนี้จะพิจารณาจากหลักความยั่งยืนของโครงการ และการน้อมนำศาสตร์พระราชามาปรับใช้

ผู้อำนวยการสำนักงานกองทุนหมู่บ้านและชุมชนเมืองแห่งชาติ ยังกล่าวด้วยว่า ที่ประชุมวันนี้พิจารณาอนุมัติโครงการในระยะที่ 2 เพิ่มเติมอีก 446 กองทุน ในวงเงินงบประมาณ 133,800,000 บาท โดยโครงการระยะที่ 2 นี้ จะปิดการขอรับงบประมาณในเดือนกรกฎาคมนี้ เพื่อเริ่มขับเคลื่อนโครงการในระยะที่ 3 ต่อไป